Jong man wat by Vaaldam verdwyn steeds spoorloosByna ŉ week nadat die 19-jarige Bradley Coetzee in die omgewing van Oranjeville by die Vaaldam gaan visvang en toe spoorloos verdwyn het, is daar steeds geen teken van hom nie. Coetzee het Vrydagaand met ŉ kanoe op die dam gaan roei en is omstreeks 23:00 dieselfde aand as vermis aangemeld toe hy nie na die oewer teruggekeer het nie. ŉ Grootskaalse soektog is van stapel gestuur en die bootjie asook een van sy skoene is intussen gevind. “Die familie is buite hulself en om nie te weet [waar hy is] nie is geweldig swaar vir hulle. Met die krag van sosiale media en gebed kan ons hom vind,” het ŉ vriendin van die familie op Facebook geskryf. Lede van die NSRI Vaaldam, polisieduikers, die honde-eenheid én reddingspanne het die naweek die dam en omliggende gebied gefynkam op soek na Coetzee. Konst. Josephine Rani, polisiewoordvoerder, het Donderdag gesê polisieduikers soek steeds na Coetzee. Die polisie se ondersoek fokus op dié stadium nog op die omgewing by die dam waar Coetzee laaste gesien is. Enigeen met inligting kan ao. Mofokeng bel by 082 301 3004.